ישועתך קיוויתי ה', קיץ תשע"ה, ישיבת שיח יצחק, על דעת המקום מפגש 2

אני בתוך הגולה וזוכה לרזי התורה

**1**

**ר' נחמן מברסלב, ליקוטי מוהר"ן תנינא קטז**:

סִפֵּר שֶׁכְּשֶׁהָיָה בְּאֶרֶץ-יִשְׂרָאֵל, סִפְּרוּ לוֹ שָׁם הַחֲשׁוּבִים שֶׁהָיוּ שָׁם, שֶׁבָּאוּ מִמְּדִינוֹת אֵלּוּ וְקָבְעוּ דִּירָתָם שָׁם בְּאֶרֶץ-יִשְׂרָאֵל, כַּמְפֻרְסָם. שֶׁקֹּדֶם שֶׁהָיוּ בְּאֶרֶץ-יִשְׂרָאֵל, לֹא הָיוּ יְכוֹלִים לְצַיֵּר לְעַצְמָן, שֶׁאֶרֶץ-יִשְׂרָאֵל הִיא עוֹמֶדֶת בְּזֶה הָעוֹלָם, וְהָיוּ סוֹבְרִים שֶׁאֶרֶץ-יִשְׂרָאֵל הוּא עוֹלָם אַחֵר לְגַמְרֵי, לְפִי גֹּדֶל קְדֻשַּׁת אֶרֶץ-יִשְׂרָאֵל הַמְבֹאָר בַּסְּפָרִים.

וּמְפֹרָשׁ בְּתוֹרָתֵנוּ הַקְּדוֹשָׁה מַעֲלַת קְדֻשַּׁת אֶרֶץ-יִשְׂרָאֵל כַּמָּה וְכַמָּה פְּעָמִים, וְהַתּוֹרָה בְּעַצְמָהּ מְפָרֶשֶׁת כָּל גְּבוּלֵי אֶרֶץ-יִשְׂרָאֵל לְגֹדֶל מַעֲלָתָהּ וּקְדֻשָּׁתָהּ הֶעָצוּם וְהַנּוֹרָא מְאֹד מְאֹד. עַל-כֵּן לֹא הָיוּ יְכוֹלִין לְצַיֵּר לְעַצְמָן בְּעֵינֵיהֶם, שֶׁאֶרֶץ- יִשְׂרָאֵל יִהְיֶה בְּזֶה הָעוֹלָם, עַד אֲשֶׁר בָּאוּ לְשָׁם וְרָאוּ, שֶׁאֶרֶץ-יִשְׂרָאֵל הִיא בְּזֶה הָעוֹלָם מַמָּשׁ.

כִּי בֶּאֱמֶת אֶרֶץ - יִשְׂרָאֵל הוּא כְּמוֹ מְדִינוֹת אֵלּוּ מַמָּשׁ, וַעֲפַר אֶרֶץ-יִשְׂרָאֵל הוּא בְּמַרְאֶה וּדְמוּת כְּמוֹ עֲפַר מְדִינוֹת אֵלּוּ מַמָּשׁ [...] **כִּי בֶּאֱמֶת בִּדְמוּת וּתְמוּנָה אֵין חִלּוּק כְּלָל בֵּין אֶרֶץ - יִשְׂרָאֵל וּבֵין שְׁאָר מְדִינוֹת, לְהַבְדִּיל, וְאַעפ"כ הִיא קְדוֹשָׁה מְאֹד מְאֹד בְּתַכְלִית הַקְּדֻשָּׁה עֲצוּמָה וְנוֹרָאָה מְאֹד**. אַשְׁרֵי הַזּוֹכֶה לַהֲלֹךְ שָׁם אֲפִלּוּ אַרְבַּע אַמּוֹת וְכוּ', כַּאֲשֶׁר הִפְלִיגוּ רַז"ל וְכָל הַסְּפָרִים בְּעֹצֶם קְדֻשָּׁתָהּ הַגְּדוֹלָה וְהַנּוֹרָאָה:

וְסִפֵּר רַבֵּנוּ, זִכְרוֹנוֹ לִבְרָכָה, זֹאת, כִּי הוּא עִנְיָן נִצְרָךְ מְאֹד לְכַמָּה עִנְיָנִים, שֶׁבְּנֵי - אָדָם נְבוּכִים בָּהֶם בְּטָעוּתִים. כִּי יֵשׁ טוֹעִים סוֹבְרִים, שֶׁצְּרִיכִין לְהַכִּיר אֶת הַצַּדִּיק אוֹ שְׁאָר דָּבָר שֶׁבִּקְדֻשָּׁה לְהַכִּירוֹ בְּפָנָיו בְּצַלְמוֹ וּדְמוּתוֹ, שֶׁיִּהְיֶה מְשֻׁנָּה בִּדְמוּתוֹ וּבִתְנוּעוֹתָיו דַּיְקָא, וּבֶאֱמֶת לֹא כֵן הוּא. כִּי הַצַּדִּיק הוּא בִּדְמוּת וְצֶלֶם כְּכָל הָאֲנָשִׁים וְאֵין בּוֹ שׁוּם שִׁנּוּי, וְאַף-עַל-פִּי-כֵן הוּא עִנְיָן אַחֵר לְגַמְרֵי, וּשְׁאָרֵי בְּנֵי - אָדָם אֵינָם בִּדְמוּתוֹ כְּלָל בֶּאֱמֶת לַאֲמִתּוֹ, כְּמוֹ שֶׁאָמַר רַבֵּנוּ, זִכְרוֹנוֹ לִבְרָכָה, שֶׁאִישׁ הַכָּשֵׁר נִדְמֶה, שֶׁהוֹלֵךְ עִם כַּרְכָּשׁוֹת וְדַקִּין כְּמוֹ שְׁאָר בְּנֵי-אָדָם, וְאַף-עַל-פִּי-כֵן הוּא עִנְיָן אַחֵר לְגַמְרֵי.

וְכֵן אֶרֶץ-יִשְׂרָאֵל בֶּאֱמֶת הִיא מֻבְדֶּלֶת וּמֻפְרֶשֶׁת לְגַמְרֵי מִשְּׁאָר אֲרָצוֹת בְּכָל עִנְיָנֶיהָ וּבְחִינוֹתֶיהָ. וְאָמַר רַבֵּנוּ, זִכְרוֹנוֹ לִבְרָכָה, שֶׁאֶרֶץ-יִשְׂרָאֵל יֵשׁ לָהּ רָקִיעַ אַחֵר מִשְּׁאָר אֲרָצוֹת, אַעפ"כ בְּגַשְׁמִיּוּת לְפִי מַרְאֵה עֵינֵי הָאָדָם אֵין רוֹאִים שׁוּם שִׁנּוּי בֵּין אֶרֶץ-יִשְׂרָאֵל לִשְׁאָר אֲרָצוֹת, כִּי אִם מִי שֶׁזּוֹכֶה לְהַאֲמִין בִּקְדֻשָּׁתָהּ, יָכוֹל לְהַבְחִין קְצָת הַהֶפְרֵשׁ.

**הרב יעקב משה חרל"פ, מי מרום – ממעיני הישועה, ירושלים תשמ"ב, עמ' רל"ה**: הפרצים השונים שבאומה הישראלית המפרידים בין בחינת ארץ-ישראל הנראית בחזון, לבין בחינת ארץ-ישראל הנראית לעין – הם הגורמים לכל האסונות הרוחניים שנתגלעו בעקבתא דמשיחא.

**2**

**המגיד ממזריטש: ר' אלימלך מליז'נסק, נועם אלימלך, פרשת וישב:**

ע"ד ששמעתי משל מתוק מפי אדומ"ו הרב המגיד דק"ק ראויני זלה"ה [-המגיד ממזריטש] והוא שאנו רואים שכעת אשר אנחנו בגלות המר יש בני אדם שזוכים לרוח הקודש בקל יותר מבימי הנביאים שהיו צריכין השבעות והתבודדות רב כידוע כדי שישיגו הנבואה ורוח הקודש.

ואמר משל נפלא ומתוק למשל המלך שהוא במקום כבודו בביתו בחצירו בפלטין שלו ויבא איזה אוהב המלך וירצה להזמינו לסעודתו לביתו, אזי בוודאי יכעוס עליו המלך כי אין זה כבוד של מלך לצאת מפלטין שלו לבית אחרים גם אם יהיה הסעודה גדולה עד למאוד. ובלתי אפשרי שיזמין את המלך לביתו עד שיכין כל הכנות ויעמיד מליצים ופרקליטין גדולים שימצא חן בעיני המלך שיבא לסעודתו. אבל כשהמלך נוסע בדרך ורוצה ללון בדרך אזי כאשר ימצא מקום נקי באכסניא נקי אף אם בית המלון הוא בכפר אם הוא רק נקי אזי זה בית מלונו ללון שם.

והנמשל מובן ממילא: בזמן שבית המקדש קיים, והיה שכינת כבודו בבית קדשי הקדשים, אזי אם היה אדם רוצה לשאוב רוח הקודש או נביאוּת, היה צריך עבודה גדולה. כמו שמצינו בשמחת בית השואבה ששם היו שואבים רוח הקודש. אבל עתה בגלות המר הגם השכינה קדושה גלתה עמנו ובעוונותינו הרבים היא נע ונד בארץ ותשוקתה מאוד מצוא מקום דירה לשכון בה. ואם מצאה מנוח מקום נקי אדם שהוא רק נקי מעבירות וחטאים אזי שם היא דירתה ודפח"ח [- ודברי פי חכם חן].

**ר' יצחק אייזיק סאפרין מקומרנא, זוהר חי, ד"ה "מאן שושנה":**

'אני בתוך הגולה' וכל עוד שהשגחת הקדושה מסתתר אור הצפון מתגלה ליחידיו בנקל סודות ורזי תורה בנקל להשיג אותם, מה שלא היה בדורות הראשונים.

וזהו הטעם 'אני והוא אסור'[[1]](#footnote-1), שכן 'הוא' מרומז על אין עליון עתיקא קדישא, כי לעובדי השם אדרבה בעת הסתרת פנים אור פני מלך עליהם במדרגות גדולות, 'אני הוי' אלוהיכם', 'והוא' סודות ורזין 'אסור בזיקים' וחבלים של חבלי לידה שמארי דחכמתא עלאה, מארי קבלה, מארי רזי תורה דשעתא דחיקת להון, בההוא זמנא אתפתחת לאולדא משיח, שהוא התגלות אור מתוק עריבות לא ישוער על מארי דרזין.

**ר' יוסף יצחק – הריי"צ שניאורסאהן מליובאוויטש, דרושי חתונה [נאמר בשבע הברכות של חתנו, הרבי הרמ"מ שנערכו בורשה], עמ' סח:**

וזהו דכתיב 'צמאה לך נפשי, כמה לך בשרי, בארץ ציה ועייף בלי מים'. דווקא בארץ ציה, זו אדום, ועייף מרוב צער וייסורים, ירחמנו השי"ת, הנה שם דווקא הוא גודל הצמאון ללמוד התורה וכמאמר 'נפשנו עייפה לדברי תורה ואין מניחים אותנו'. וזהו כן בקודש חזיתיך, ופירש רבינו בעל השמחה [-אדמו"ר הזקן], בשם מורו הבעש"ט נ"ע: הלוואי בקודש, שהוא זמן הבית – חזיתיך בתשוקה גדולה כזו, והיינו דבזמן הגלות אז התשוקה לתומ"צ הוא יותר מכמו בזמן הבית, וטעם הדבר הוא לפי שע"י ריבוי המניעות ועיכובים של המנגדים מתעורר כוח הנצחון עד מסירות נפש בפועל ממש.

3

**בראשית לו**:

(לא) וְאֵלֶּה הַמְּלָכִים אֲשֶׁר מָלְכוּ בְּאֶרֶץ אֱדוֹם לִפְנֵי מְלָךְ מֶלֶךְ לִבְנֵי יִשְׂרָאֵל:

(לב) וַיִּמְלֹךְ בֶּאֱדוֹם בֶּלַע בֶּן בְּעוֹר וְשֵׁם עִירוֹ דִּנְהָבָה:

(לג) וַיָּמָת בָּלַע וַיִּמְלֹךְ תַּחְתָּיו יוֹבָב בֶּן זֶרַח מִבָּצְרָה:

(לד) וַיָּמָת יוֹבָב וַיִּמְלֹךְ תַּחְתָּיו חֻשָׁם מֵאֶרֶץ הַתֵּימָנִי:

(לה) וַיָּמָת חֻשָׁם וַיִּמְלֹךְ תַּחְתָּיו הֲדַד בֶּן בְּדַד הַמַּכֶּה אֶת מִדְיָן בִּשְׂדֵה מוֹאָב וְשֵׁם עִירוֹ עֲוִית:

(לו) וַיָּמָת הֲדָד וַיִּמְלֹךְ תַּחְתָּיו שַׂמְלָה מִמַּשְׂרֵקָה:

(לז) וַיָּמָת שַׂמְלָה וַיִּמְלֹךְ תַּחְתָּיו שָׁאוּל מֵרְחֹבוֹת הַנָּהָר:

(לח) וַיָּמָת שָׁאוּל וַיִּמְלֹךְ תַּחְתָּיו בַּעַל חָנָן בֶּן עַכְבּוֹר:

(לט) וַיָּמָת בַּעַל חָנָן בֶּן עַכְבּוֹר וַיִּמְלֹךְ תַּחְתָּיו הֲדַר וְשֵׁם עִירוֹ פָּעוּ וְשֵׁם אִשְׁתּוֹ מְהֵיטַבְאֵל בַּת מַטְרֵד בַּת מֵי זָהָב

**רמח"ל, אדיר במרום, חלק ב, מאמר ביאור ז מלכין:**

המלך הח' הוא המלך הדר, והוא התיקון הכללי לכל קלקולי השבירה. וכאן נזכרו אשתו כידוע, שכבר נתקנו הדברים בסוד דו"ן. וגם שם העיר, כי קבע זה בהנהגת המלכות מה שקבע, כמ"ש לך עוד בס"ד [...]

הנה **ז"ס ירושלים, שהיא עיר הצדק, והוא תוקף הדין**, כמו...

אך המשפט הוא מיתוק, שמהפך בזכות הרבה, וממעט בעונשים, וה"ס (זכריה ח, טז) ומשפט שלום.

וצריך שזה יתחבר עם הצדק, ויצא הדין במיתוק.

וז"ס חיבור דו"ן, וצדק נעשה צדקה. וה"ס (תהלים נא, כ) תבנה חומות ירושלים.

והוא מ"ש באדר"ז, וקרתא קדישא ושורוי לא אזדמנו. כי הדין בתחלתו אין בו כל כך סדרים, בסוד (אבות פ"א) והוו מתונים בדין, אלא - יקוב הדין את ההר (יבמות צב ע"א). וזהו צדק שהוא שירותא. אבל בסוד המשפט נתקן הצדק ג"כ, ומזדמנים בו סדרים ותיקונים גדולים, שאין הדבר נעשה במהירות ובהלה. ואלה הסדרים הם בנין העיר.

והעיקר בנין החומות, שהם סדרים גדולים לתת מעצר לכח הדין.

וס"ז (משלי כה, כח) עיר פרוצה אין חומה, אח"כ, אשר אין מעצור לרוחו. והנה סוד צד"ק נודע למטה כסוד ג' אדנ'. והיינו כי האורות למעלה הם נשגבים מאד, ואין נודע להם שם, אלא כשמגיעים למטה, נסדרים השמות לפי השרש שהיו מאירים גם למעלה. והנה זה הצדק המתגלה למטה, הוא עצמו הנשרש למעלה, בסוד (משלי ח, ח) בצדק כל אמרי פי, כמש"ל. ואח"כ כשנסדר בסדרים בסוד החומות - נקראת צדקה:

1. ירמיה מ (א) הַדָּבָר אֲשֶׁר הָיָה אֶל יִרְמְיָהוּ מֵאֵת יְדֹוָד אַחַר שַׁלַּח אֹתוֹ נְבוּזַרְאֲדָן רַב טַבָּחִים מִן הָרָמָה בְּקַחְתּוֹ אֹתוֹ וְהוּא אָסוּר בָּאזִקִּים בְּתוֹךְ כָּל גָּלוּת יְרוּשָׁלִַם וִיהוּדָה הַמֻּגְלִים בָּבֶלָה: [↑](#footnote-ref-1)